b'\n_START_ARTICLE_\nTasavero\n_START_PARAGRAPH_\nTasavero eli suhteellinen vero tarkoittaa, ett\xc3\xa4 veron prosentuaalinen m\xc3\xa4\xc3\xa4r\xc3\xa4 on sama riippumatta verotettavasta summasta. Toisin sanoen tasaverossa marginaalivero on vakio. Tuloverotuksen yhteydess\xc3\xa4 tasaverolla tarkoitetaan yleens\xc3\xa4 veromallia, jossa verottoman tulo-osuuden ylitt\xc3\xa4v\xc3\xa4\xc3\xa4 tuloa verotetaan kiinte\xc3\xa4ll\xc3\xa4 veroprosentilla.                                                                                                              _NEWLINE_Tasaveromalli on harvinainen kehittyneiss\xc3\xa4 l\xc3\xa4nsimaissa, joissa on sen sijaan k\xc3\xa4yt\xc3\xb6ss\xc3\xa4 progressiivinen vero. Entisiss\xc3\xa4 it\xc3\xa4blokin maissa tasaveromallit ovat sen sijaan yleistyneet oikeistopuolueiden veromallien mukaisesti markkinointina, signaaleina vallanvaihdoksesta. Yhdysvalloissa tasaveromalli on ollut pitk\xc3\xa4\xc3\xa4n esill\xc3\xa4 poliittisessa keskustelussa. Tasaveron k\xc3\xa4ytt\xc3\xb6\xc3\xb6nottoa on perusteltu sen vetoavulla, mutta empiirist\xc3\xa4 todistusaineistoa siit\xc3\xa4 ei ole kertynyt. Tasaveroa perustellaan yleens\xc3\xa4 sill\xc3\xa4, ett\xc3\xa4 se on yksinkertainen. Tasavero voidaan toteuttaa siten, ett\xc3\xa4 verotuksen painopiste siirret\xc3\xa4\xc3\xa4n ansiotulon verottamisesta kuluttamisen verottamiseen. T\xc3\xa4h\xc3\xa4n liittyy Yhdysvalloissa ajatus siit\xc3\xa4, ett\xc3\xa4 ansiotulon verottamisesta voitaisiin jopa kokonaan luopua verottamalla kuluttamista._NEWLINE_Tutkijat Varsano, Kim ja Keen kuvailevat tasaveroa melko radikaaliksi ja sen k\xc3\xa4ytt\xc3\xb6\xc3\xb6nottoa v\xc3\xa4itteiden ja retoriikan tulokseksi. Heid\xc3\xa4n mukaansa analyysi ja empiiriset todisteet sen k\xc3\xa4ytt\xc3\xb6\xc3\xb6noton puolesta ovat hyvin rajallisia. Taloustieteilij\xc3\xa4 Sixten Korkmanin mukaan tasaveromallin etuna on, ett\xc3\xa4 se muistuttaa yksinkertaisen veroj\xc3\xa4rjestelm\xc3\xa4n eduista sek\xc3\xa4 kansantalouden tehokkaan toiminnan ja dynaamisten vaikutusten t\xc3\xa4rkeydest\xc3\xa4._NEWLINE_Tuloerojen kasvu ja valumaefekti liittyv\xc3\xa4t keskusteluun tasaverosta. Tasaveron ideaa on sovellettu my\xc3\xb6s perustulomalliin, jolloin se muistuttaa negatiivista tuloveroa. T\xc3\xa4llaisessa tasaveron ja perustulon yhdistelm\xc3\xa4ss\xc3\xa4 tasavero asetetaan verrattain korkeaksi, esimerkiksi 40 prosenttiin. Mallissa perustulo tekee tasaverosta efektiivisesti progressiivisen.\n_START_SECTION_\nHistoria\n_START_PARAGRAPH_\nTaloustieteilij\xc3\xa4 Milton Friedman kannatti julkisesti tasaveroa vuonna 1976 People-lehden haastattelussa. Vuonna 1985 Hoover-instituutin Robert Hall ja Alvin Rabushka julkaisivat tasaverosta kertovan teoksen The Flat Tax._NEWLINE_Vuonna 1994 Virossa otettiin k\xc3\xa4ytt\xc3\xb6\xc3\xb6n tasavero. Viro oli samalla ensimm\xc3\xa4inen Euroopan maa, joka otti tasaveron k\xc3\xa4ytt\xc3\xb6\xc3\xb6n. Viron Mart Laar v\xc3\xa4itt\xc3\xa4\xc3\xa4 ennen p\xc3\xa4\xc3\xa4ministeriksi tuloaan lukeneensa vain yhden taloutta k\xc3\xa4sittelev\xc3\xa4n kirjan, joka oli Friedmanin Vapaus valita. Tasavero otettiin k\xc3\xa4ytt\xc3\xb6\xc3\xb6n my\xc3\xb6s Liettuassa (1994), Latviassa (1995), Ven\xc3\xa4j\xc3\xa4ll\xc3\xa4 (2001), Serbiassa (2003), Ukrainassa (2004), Slovakiassa (2004), Georgiassa (2005) ja Romaniassa (2005)._NEWLINE_Varsanon, Kimin ja Keenin mukaan tasaveron perustelu on markkinoinnissa, signaalina maailmalle vallan vaihdoksesta. Richard Murphyn mukaan tasavero on poliittinen tavoite eik\xc3\xa4 veropolitiikkaa. Murphy sanoo, ett\xc3\xa4 suurta osaa Yhdistyneen kuningaskunnan verolains\xc3\xa4\xc3\xa4d\xc3\xa4nn\xc3\xb6st\xc3\xa4 ei voi eliminoida, ellei sitten luovuta kokonaisista veroista ja niiden verotuotoista._NEWLINE_Suomessa vihreiden kansanedustaja Osmo Soininvaara nosti tasaveromallin esiin perustulomallin muodossa vuonna 1994 julkaistussa kirjassaan Hyvinvointivaltion eloonj\xc3\xa4\xc3\xa4misoppi. _NEWLINE_Vuonna 2006 Martti Nyberg ehdotti Elinkeinoel\xc3\xa4m\xc3\xa4n valtuuskunnan EVA:n raportissa tasaveromalliin siirtymist\xc3\xa4 Suomessa._NEWLINE_Vuonna 2008 Bulgaria otti k\xc3\xa4ytt\xc3\xb6\xc3\xb6n 10 prosentin tasaveron. Sen j\xc3\xa4lkeen Bulgariassa on keskusteltu tasaverosta luopumisesta. Vuonna 2008 Islanti siirtyi tasaveroon veromallista, jossa oli yleinen vero, jota korotettiin lis\xc3\xa4veroilla._NEWLINE_Vuonna 2010 professori Holley Ulbrich kertoo, ett\xc3\xa4 maailmassa on 24 maata, joissa on k\xc3\xa4yt\xc3\xb6ss\xc3\xa4 tasavero. 15 maata niist\xc3\xa4 on entisi\xc3\xa4 It\xc3\xa4- ja Keski-Euroopan kommunistimaita. Loput maista ovat hyvin pieni\xc3\xa4, kuten Montenegro ja Islanti. Ulbrichtin mukaan yksik\xc3\xa4\xc3\xa4n maista ei ole siirtynyt tasaveroon progressiivisesta verosta. Lis\xc3\xa4ksi Ulbrict mainitsee, ett\xc3\xa4 yksik\xc3\xa4\xc3\xa4n merkitt\xc3\xa4v\xc3\xa4 teollisuusmaa ei ole tehnyt valintaa tasaveroon siirtymisest\xc3\xa4._NEWLINE_Puolan hallitus on ilmoittanut ottavansa k\xc3\xa4ytt\xc3\xb6\xc3\xb6n 18\xc2\xa0% tasaveron. Poliittiset p\xc3\xa4\xc3\xa4t\xc3\xb6ksentekij\xc3\xa4t Kroatiassa ja Unkarissa ovat my\xc3\xb6s siirtym\xc3\xa4ss\xc3\xa4 tasaveron kannalle. Unkari otti 16 prosentin tasaveron k\xc3\xa4ytt\xc3\xb6\xc3\xb6n vuonna 2012. Unkarissa siirtymist\xc3\xa4 tasaveroon perusteliin Bulgarian hyv\xc3\xa4ll\xc3\xa4 kokemuksella ja keinona elpy\xc3\xa4 taantumasta ja maksaa velkoja._NEWLINE_Slovakiassa otettiin k\xc3\xa4ytt\xc3\xb6\xc3\xb6n tasavero vuonna 2004, mutta siit\xc3\xa4 luovuttiin vuonna 2013 siirtym\xc3\xa4ll\xc3\xa4 progressiiviseen veroon. Tasaveron k\xc3\xa4ytt\xc3\xb6\xc3\xb6notossa seurattiin Baltian maita ja Ven\xc3\xa4j\xc3\xa4\xc3\xa4. It\xc3\xa4-Euroopan maat k\xc3\xa4yttiv\xc3\xa4t tasaveroa uuden kauden signaalina. Tasaveron k\xc3\xa4ytt\xc3\xb6\xc3\xb6nottoa Slovakiassa perusteltiin sen vetoavulla, mutta empiirist\xc3\xa4 todistusaineistoa siit\xc3\xa4 ei ole kertynyt._NEWLINE_Saksassa on k\xc3\xa4yty kovaa keskustelua tasaverosta. My\xc3\xb6s It\xc3\xa4vallassa, Tanskassa, Kreikassa, Italiassa ja Espanjassa on keskusteltu tasaverosta ja Isossa-Britanniassa on perustettu tasaveroa ajava kansalaisliike._NEWLINE_Vuonna 2017 Ven\xc3\xa4j\xc3\xa4ll\xc3\xa4 on keskusteltu 13 prosentin tasaveron korottamisesta, mutta my\xc3\xb6s tasaverosta luopumisesta. Apulaisp\xc3\xa4\xc3\xa4ministeri Olga Golodetsin mukaan siirtyminen progressiiviseen veroon ja alimman tuloluokan verovapaus voisivat lievitt\xc3\xa4\xc3\xa4 k\xc3\xb6yhyytt\xc3\xa4._NEWLINE_Vuonna 2018 Silvio Berlusconi ajaa Italiassa 23 prosentin tasaveroa. Berlusconin Forza Italia -puolue sai vaaleissa kuitenkin vain 13,94 prosentin kannatuksen. Vaalien j\xc3\xa4lkeen Pohjoisen liiton ja Viiden t\xc3\xa4hden liikkeen hallitusohjelman mukaan Italiassa voitaisiin siirty\xc3\xa4 alimmillaan 15 prosentin tasaveroon.\n_START_SECTION_\nKokonaisverotus\n_START_PARAGRAPH_\nVerojen ja veronluonteisten maksujen kokonaism\xc3\xa4\xc3\xa4r\xc3\xa4n perusteella modernia veroj\xc3\xa4rjestelm\xc3\xa4\xc3\xa4 voi pit\xc3\xa4\xc3\xa4 l\xc3\xa4hinn\xc3\xa4 suhteellisena varsinkin korkean veroasteen maissa. Suhteellinen tai liev\xc3\xa4sti progressiivinen verotus tukee modernille veroj\xc3\xa4rjestelm\xc3\xa4lle ja hyvinvointivaltiolle ominaista ajatusta universaaleista oikeuksista. Muuten kuin ker\xc3\xa4\xc3\xa4m\xc3\xa4ll\xc3\xa4 huomattavan panoksen koko v\xc3\xa4est\xc3\xb6lt\xc3\xa4 valtio ei saisi veroina ker\xc3\xa4tty\xc3\xa4 noin puolta kansantulosta eik\xc3\xa4 pystyisi takaamaan kansalaisilleen laajoja sosiaalisia oikeuksia._NEWLINE_Varsanon, Kimin ja Keenin tutkimuksen mukaan tasavero pienent\xc3\xa4\xc3\xa4 verokertym\xc3\xa4\xc3\xa4 eik\xc3\xa4 siihen liity Lafferin k\xc3\xa4yr\xc3\xa4n tyyppist\xc3\xa4 k\xc3\xa4ytt\xc3\xa4ytymisvaikutusta._NEWLINE_Mihaescun ja Voinean tutkimus tasaveron vaikutuksista Romaniassa esitt\xc3\xa4\xc3\xa4 suurituloisimman 20\xc2\xa0%:n osuuden olevan selv\xc3\xa4 voittaja veromallissa. Tutkimuksessa verrattiin vuotta 2004 seuraavaan vuoteen 2005, joka oli ensimm\xc3\xa4inen vuosi, kun tasavero oli voimassa. Mihaescun ja Voinean johtop\xc3\xa4\xc3\xa4t\xc3\xb6ksen\xc3\xa4 tasavero johti kasvaneeseen tulojen eriarvoiseen jakautumiseen ja se stimuloi kulutusta erityisesti rikkaimmilla kotitalouksilla._NEWLINE_Unkarissa tasavero otettiin k\xc3\xa4ytt\xc3\xb6\xc3\xb6n vuonna 2012, jonka j\xc3\xa4lkeen Unkarin valtion verotulot kasvoivat 7,6 prosentilla vuoteen 2011 verrattuna. Verotulojen kasvu selittyy kulutuksen kasvulla, jota verotettiin. Tavaroiden ja palveluiden verotuotto kasvoi 8,5 prosenttia vuodesta 2011. Vuoden 2015 verokertym\xc3\xa4 on 23,8 prosenttia korkeampi kuin vuonna 2011.\n_START_SECTION_\nTasavero ulkomaiselle ty\xc3\xb6voimalle\n_START_PARAGRAPH_\nEtel\xc3\xa4-Korea soveltaa tasaveroa ulkomailta saapuneeseen ty\xc3\xb6voimaan. Vuonna 2016 tasavero ulkomaiselle ty\xc3\xb6voimalle oli 18,7 prosenttia ja vuonna 2017 20,9 prosenttia. Malta soveltaa tasaveroa ulkomaisiin erityisosaajiin (highly qualified persons) kannustaakseen sellaisen ty\xc3\xb6voiman ty\xc3\xb6ntekoa Maltalla. Maltalla se koskee yritysten johtohenkil\xc3\xb6st\xc3\xb6\xc3\xa4 ja rahoitusalan asiantuntijateht\xc3\xa4vi\xc3\xa4. Maltalla m\xc3\xa4\xc3\xa4riteltyjen erityisosaajien vero on tasavero 15 prosenttia viiden miljoonan euron kattoon asti, jonka ylitt\xc3\xa4v\xc3\xa4 tulo on verovapaata.'